Tónskáldið Hildur Guðnadóttir varð hlutskörpust á Golden Globe verðlaunahátíðinni sem fram fór í nótt í flokki tónlistar . Hildur hlaut þá verðlaun fyrir tónlist sína í kvikmyndinni Joker . Í einnar mínútu þakkarræðu sinni fór Hildur um víðan völl . Þakkaði hún meðal annars leikstjóranum Todd Phillips og stórleikaranum Joaquin Phoenix , sem fór með hlutverk Jókersins , fyrir sinn þátt . Í niðurlagi ræðu sinnar vék hún orðum að syni sínum , Kára , og sagði á íslensku „ þessi er fyrir þig “ . Þetta er í annað sinn sem kvenmaður vinnur verðlaunin á Golden Globe fyrir tónsmíðar og í fyrsta sinn sem kona vinnur þau einsömul . Þetta er hins vegar í annað sinn sem Íslendingur hlýtur þau en Jóhann Jóhannsson heitinn hlaut þau árið 2015 fyrir kvikmyndina The Theory of Everything . Árið í fyrra var afar gjöfult fyrir Hildi en hún hlaut meðal annars Emmy verðlaun fyrir tónlistina í þáttunum Chernobyl og er hún tilnefnd til Grammy verðlauna fyrir sömu þætti . Ýmsir telja að Hildi muni síðan vegna vel á Óskarsverðlaunahátíðinni en tilnefningar til verðlauna þar hafa ekki verið kunngjörðar .